At lære det kinesiske sprog og blive klogere på den kinesiske kultur har aldrig været noget, der tiltrak tusindvis af ansøgere, men siden 2014 er de forholdsvis få ansøgere til kinastudier endda blevet endnu færre.

Antal ansøgere til kinastudier Ansøgere, Københavns Universitet, bachelor og kandidat lagt sammen: 2014: 192 2015: 179 2016: 166 2017: 176 2018: 165 Ansøgere, Aarhus Universitet, bachelor og kandidat lagt sammen: 2014: 117 2015: 115 2016: 111 2017: 100 2018: 97 Kilde: Uddannelses- og Forskningsministeriets Datavarehus

Det viser tal fra Uddannelses- og Forskningsministeriet.

Og det er noget skidt, hvis man spørger Dansk Erhverv.

- Vi ser det som en ærgerlig tendens, for der er ingen tvivl om, at kinesisk bliver et vigtigt sprog at beherske i rigtig mange danske eksportvirksomheder. Kina er gået fra at være et mindre fjernmarked til virkelig at være et vigtigt eksportmarked for mange danske virksomheder, siger chef for det internationale kontor hos Dansk Erhverv, Michael Bremerskov Jensen.

Derfor kan de manglende studerende give problemer for virksomheder som Aller Aqua i Christiansfeld, der sælger fiskefoder til Kina, siger direktør Hans Erik Bylling.

- Vi har brug for at udvide vores virksomhed i Kina, og der har vi brug for folk, der har en forståelse for kinesisk sprog og kultur, siger Hans Erik Bylling.

Bange for at blive nedprioriteret

Astrid Bruun Mikkelsen har siden 2016 læst kinastudier på Københavns Universitet, og hun har som tutor for de nye elever med egne øjne set, hvordan der er kommet færre studerende til.

24-årige Astrid Bruun drømmer om at arbejde med kulturudveksling og at udbrede viden om kinesisk kunst og kultur. (Foto: PRIVATFOTO)

- Der var 56, der startede på min årgang, og i år og sidste år startede der kun 40 studerende, siger Astrid Bruun Mikkelsen.

Hun havde selv kinastudier som tredjeprioritet i sin tid. Egentlig ville hun gerne læse kunsthistorie, men det var svært at komme ind.

- Jeg tænkte, at jeg ville droppe ud, hvis det ikke var spændende. Men det var meget bedre end de forventninger, jeg nærmest slet ikke havde, siger 24-årige Astrid Bruun Mikkelsen, der håber, at udviklingen vender.

- Det er en mega ærgerlig udvikling, for det betyder jo, at vi bliver nedprioriteret, og vores undervisere får færre ressourcer, siger hun.

'Et vildt poetisk sprog'

På kinastudier på Københavns Universitet læser også Klara Noer Kondrup Larsen. Hun er 25 år gammel og har været i gang med studiet i et enkelt semester.

25-årige Klara Noer Kondrup Larsen er overrasket over, hvor meget hun er kommet til at holde af kinastudier. (Foto: Emil Asmussen © /Privatfoto)

- Jeg er sindssygt glad for det, og jeg er positivt overrasket. Det undrer mig, og vi har talt en del om, hvorfor det ikke er mere populært, end det er. Det bør jo være det sprogstudie i Danmark, der er mest brugbart, siger Klara Noer Kondrup Larsen.

Hun drømmer om at lave kulturformidling for virksomheder, og det tiltaler hende, at studiet giver mulighed for at have arbejdsplads i det meste af verden.

- Det er et vildt poetisk sprog, og det er helt vildt sjovt at lære tegnene. Vi har lært 600 tegn på første semester, og vi har fantastiske lærere, der underviser på fede måder, siger Klara Noer Kondrup Larsen.